Οι ξενοδόχοι και οι επαγγελματίες της Σαμοθράκης προσπαθούν να προβάλουν το νησί όσο περισσότερο γίνεται αν και οι πληγές που άφησαν οι καταστροφές του περυσινού Σεπτεμβρίου πλήττουν τον ξενοδοχειακό κλάδο και αφήνουν ανεξέλεγκτο το ελεύθερο κάμπινγκ.

Πιο αναλυτικά οι επιπτώσεις της θεομηνίας του περασμένου Σεπτεμβρίου είναι ακόμα ορατές στις υποδομές του νησιού αφού παρατηρείται το φαινόμενο να υπάρχουν ελλείψεις ακόμα και με ακτοπλοϊκές συνδέσεις.

Αναφέρουμε ενδεικτικά ότι το νοσοκομείο του νησιού καταστράφηκε, το οδικό δίκτυο έχει επίσης υποστεί μεγάλες ζημιές που ακόμη δεν έχουν αποκατασταθεί. Στο σημείο αυτό να σημειωθεί ότι η Σαμοθράκη, παρά τις ενέργειες που είχαν γίνει στο παρελθόν, δεν έχει εγκατάσταση βιολογικού καθαρισμού και τα λύματα καταλήγουν σε στεγανούς βόθρους, δεν έχει XYTA και τα απορρίμματα με containers στέλνονται στον XYTA της Κομοτηνής με αποτέλεσμα να επιβαρύνονται υπερβολικά τα δημοτικά τέλη.

Όπως αναφέρει με δηλώσεις του ο Ξενοδόχος Πρόεδρος Επαγγελματιών Σαμοθράκης κ. Γιάννης Γλήνιας, φέτος η σεζόν άνοιξε υποτονικά, ενώ εκτιμάται ότι θα υπάρξει μείωση στον εισερχόμενο τουρισμό στο νησί. Σύμφωνα με τον κ. Γλήνια αυτό οφείλεται στο ότι παρά τις υποσχέσεις του υπουργού Ναυτιλίας, δεν επιδοτήθηκε φέτος η σύνδεση με το Λαύριο, ενώ μέχρι το τέλος Ιουνίου, στη γραμμή Αλεξανδρούπολη–Σαμοθράκη η SAOS είχε δρομολογήσει μόνο ένα ferry boat. Χαρακτηριστικά ο ίδιος αναφέρει:

«Εδώ και 20 ημέρες εξυπηρετεί το νησί και με δεύτερο πλοίο, όπως και με ένα ταχύπλοο, αλλά ήδη έχει χαθεί ένα μεγάλο μέρος της σεζόν και οι τουρίστες αποθαρρύνονται από τις λίγες συνδέσεις. Προσπαθούμε να προσελκύσουμε τουρίστες. Το Μάιο οι πληρότητες μας ήταν στο 40%, αλλά δυστυχώς σε αυτό το χαμηλό ποσοστό κινήθηκαν και τον Ιούνιο. Ιούλιο και Αύγουστο, βάσει κρατήσεων, τα τουριστικά καταλύματα είναι σχεδόν πλήρη. Καλός μήνας για το νησί είναι και ο Σεπτέμβριος, καθώς πολλοί προτιμούν να κάνουν τότε τις διακοπές τους για μεγαλύτερη ηρεμία. Το νησί μας διαθέτει εκπληκτικό φυσικό πλούτο, ιστορία και μνημεία που το έχουν κάνει γνωστό σε όλο τον κόσμο. Η Σαμοθράκη, στα τελευταία αρκετά χρόνια έχει κάνει βήματα τουριστικής ανάπτυξης στηριζόμενη στις προσπάθειες των ιδιωτών».